**COMUNICAT**

Urmare a instituirii **Stării de alertă epidemiologică** determinată de gripă prin Instrucțiunea Ministerului Sănătății nr. AR 1452 din data de 30.01.2025, publicată în Monitorul oficial, partea I, comunicăm următoarele măsuri ce se impun a fi respectate la nivelul populației cât și la nivelul angajatorilor din toate sectoarele de activitate:

1. Măsuri generale recomandate pentru populație sunt:
* Consultarea medicului de familie la apariția simptomelor respiratorii pentru a stabili indicațiile terapeutice, izolarea la domiciliu și eventuale investigații suplimentare, în scopul evitării supraaglomerării UPU/CPU.
* Pentru persoanele care prezintă simptomatologie respiratorie se recomandă purtarea măștii de protecție dacă trebuie să se deplaseze în comunitate.
* Respectarea etichetei tusei și strănutului, utilizarea de batiste de unică folosință.
* Menținerea unei igiene adecvate a mâinilor, în vederea reducerii răspândirii virusului.
* Evitarea aglomerației, aerisirea spațiilor închise și purtarea măștii de protecție.
* Continuarea vaccinării antigripale, în special pentru populația expusă la risc crescut de îmbolnăvire sau complicații ale gripei - persoane cu vârsta peste 65 de ani, gravide, persoane imunodeprimate, persoane cu afecțiuni cronice respiratorii sau cardiace.

2. Măsuri generale recomandate la nivelul angajatorilor din toate sectoarele de activitate:

* Evitarea aglomerărilor în spațiile de lucru, acolo unde este posibil și aerisirea periodică a acestora.
* Realizarea unui triaj epidemiologic zilnic și recomandarea de izolare voluntară la domiciliu a celor depistați cu simptomatologie respiratorie.
* Încurajarea vaccinării antigripale a personalului.

Menționăm că măsurile organizatorice specifice prevăzute de Instrucțiunea Ministerului Sănătății nr. AR 1452 din data de 30.01.2025, publicată în Monitorul oficial, partea I, au fost comunicate unităților sanitare, inspectoratului școlar județean Brăila, pentru diseminare conformă.